Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: engedélyt adott. A letiltás azonban — bár a jelenlegi szabályozás [Nytv. 2. § (1) bek., 146/1993. (X. 26.) Korm. rendelet
Paragraph Index: 996

2. A fenti követelmény gyakorlatba történő átültetéséhez az adatvédelmi törvény egyes fogalmainak konkrét tényállás vonatkozásában történő értelmezésére (pl. az adott esetben „elengedhetetlen”, „alkalmas”, „szükséges” adatok meghatározására) van szükség. Ahhoz azonban, hogy az adatvédelemnek a törvényben lefektetett alapelvei az adatkezelők meghatározott körének sajátos tevékenysége során is érvényre jussanak, igen fontos volna az egyes szférák érdekképviseleteinek a közreműködése is oly módon, hogy az adott terület szereplői számára ajánlásokat, szabályzatokat dolgoznak ki. Az egyes szektorok önszabályozó tevékenysége közelítené az adatvédelem hazai szabályrendszerét az Európában szokásoshoz: az Európai Parlament és Tanács által kibocsátott, az egyénnek a személyes adatok feldolgozásával kapcsolatos védelméről és ezeknek az adatoknak a szabad áramlásáról szóló 95/46/EC sz. Irányelv 27. Cikkének 1. pontja szerint „a Tagállamok és a Bizottság bátorítja olyan etikai szabályzatok készítését, amelyek — figyelemmel a különböző ágazatok sajátos jellegére — elősegítik a jelen Irányelv értelmében hozott belső rendelkezések megfelelő alkalmazását”. A 1992. évi LXIII. tv. hatálybalépése és az Adatvédelmi Biztos Irodája működésének megkezdése óta eltelt időben körvonalazódtak azon főbb kérdések, amelyeket egy, a banki szféra számára kidolgozott adatvédelmi szabályzat érinthetne. Ilyen kérdések például, hogy az egyes szolgáltatások kapcsán mely adatkör kezelése indokolt; miképp biztosítható, hogy az ügyfélnek csak az általa valóban igénybe vett szolgáltatáshoz igazodóan kelljen személyes adatainak kisebb vagy nagyobb körét rendelkezésre bocsátania; hogyan kerülhető el az, hogy egyes szerencsétlenül fogalmazott blankettaszerződések aránytalanul és a bankok érdekeit tekintve is szükségtelenül korlátozzák a polgár információs önrendelkezési jogát; melyek a személyazonosság igazolásának adatvédelmi szempontból nem kifogásolható módjai. Amennyiben a Magyar Bankszövetség mint a magyarországi banki szféra érdekképviselete kidogozna egy ilyen szabályzatot, annak véleményezésében számíthatna hivatalom — írásbeli tanácsadás formájában történő — közreműködésére. Várom Főtitkár Úr kezdeményezésemmel kapcsolatos állásfoglalását. Budapest, 1998. november 5. Üdvözlettel: Dr. Majtényi László (40/A/1998) [Állásfoglalás: az OTP és a Magyar Posta közötti adatáramlás következtében az ügyfelek személyes adataik védelme körében jogsérelmet szenvedtek] Dr. Csányi Sándor úrnak elnök-vezérigazgató Országos Takarékpénztár és Kereskedelmi Bank Rt. Budapest Tisztelt Elnök-vezérigazgató Úr! 1996 decemberében és 1997 januárjában több hasonló tartalmú panasz érkezett hivatalomhoz a televízió üzembentartási díj beszedésével kapcsolatos adatkezelések tárgyában. A panaszokra indított adatvédelmi biztosi vizsgálatot — melynek során két-két alkalommal végeztek munkatársaim helyszíni ellenőrzést a Magyar Posta Rt. és az OTP Bank Rt. illetékes egységeinél — lezártam, megállapításairól az alábbiakban tájékoztatom Önt. I. A panaszosok kifogásolták a Magyar Posta Elszámoló Központja Televízió Díjnyilvántartó Hivatala (PEK TVDH) által a nevükre kiküldött értesítést, melyben a TVDH vezetője azt közölte velük, hogy az OTP tájékoztatása szerint az értesítésben megjelölt számú folyószámlán „televíziódíj fizetésére nincs megbízásuk”, s amennyiben a díjat nem OTP lakossági folyószámlán kívánják fizetni, azt írásban jelezzék a TVDHnál. A panaszosok állításuk szerint soha nem adtak megbízást az OTP-nek a televízió-előfizetési díj átutalására, s ezért feltételezték, hogy az OTP a díjat nem fizető nézők felderítése céljából — a személyes adatok védelmének, egyben a banktitok védelmének törvényi rendelkezéseit megszegve — átadta a folyószámla-tulajdonosokra vonatkozó adatokat a beszedéssel megbízott Postának. E feltételezésekről a sajtó a panaszok benyújtását megelőzően és azt követően is beszámolt. Az OTP sajtófőnöke az újságírók kérdéseire közölte, hogy az OTP hasonló panaszokra belső vizsgálatot indított. II.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes